Američko izvješće oštro kritizira nastojanja  pakistanske vlade u borbi protiv terorizma
U izvješću agencije koja kontrolira trošenje novca poreznih obveznika navodi se da Washington, ne samo da nije postigao svoj cilj da un
Agencija američke vlade, koja kontrolira trošenje novca iz državnog proračuna, oštro kritizira napore vlade Pakistana u borbi protiv terorizma, koje financira Washington. Navodi se da u plemenskim područjima uz granicu s Afganistanom teroristi al-Qaide i talibani još uvijek nalaze sigurno utočište. Ovo američko izvješće objavljeno je u trenutku kada nova, pakistanska vlada razmatra načine borbe protiv islamskog ekstremizma kao i odnosa s Washingtonom. U izvješću agencije koja kontrolira trošenje novca poreznih obveznika navodi se da Washington, ne samo da nije postigao svoj cilj da uništi utočišta terorista na pakistansko-afganistanskoj granici, već nema niti strategiju da to učini. Administracija predsjednika Busha 2003. godine objavila je nacionalni plan borbe protiv terorizma, koji je Kongres prošle godine usvojio i on se sada primjenjuje. Charles Johnson je autor izvješća koje kritizira vladine napore u borbi protiv terorista u Pakistanu i Afganistanu. On kaže da na tom poslu radi nekoliko američkih agencija – CIA, Državno tajništvo, Pentagon, Nacionalni centar za borbu protiv terorizma - ali da njihovi napori nisu koordinirani. "Koliko mi vidimo, sve te ustanove nisu još sjele za stol i utvrdile zajednički, konačni plan. Čini se da su napori u tom pravcu u tijeku, da se sjedne i postigne sporazum i krene naprijed. No, činjenica je da takav plan još nismo vidjeli, i to nas brine". U posljednjih šest godina, Sjedinjene su Države dale Pakistanu pomoć vrijednu 10 i pol milijardi dolara. Gotovo šest milijardi od te svote potrošeno je na financiranje pakistanskih vojnih akcija u planinskim predjelima uz granicu s Afganistanom, gdje žive paštunska plemena za koje su sumnja da pomažu al-Qaidi i talibanima. Problem je u tome što je danas al-Qaida ponovno aktivna u tim krajevima. Upitan što misli o ovom problemu, glasnogovornik Bijele kuće Tony Fratto kaže da – očito – predstoji još dosta posla. "Tamo još treba dosta toga napraviti. Svatko tko je upoznat sa situacijom u planinskim područjima Pakistana svjestan je koliko je to težak problem. Pred nama je puno posla, i mi to moramo obaviti". Dužnosnici obavještajnih službi, koje su odgovorne za borbu protiv terorizma, nisu željeli govoriti o ovom problemu. Robert Grenier, bivši stručnjak Središnje obavještajne službe CIA-e za protu-terorizam, koji je godinama radio u Pakistanu, kaže da ga ne čudi da u toj zemlji nije postignut napredak. "Situacija je ista kao i u Afganistanu. I tamo – od 11. rujna 2001. pa na ovamo – djeluju mnoge naše agencije, ali svaka za sebe, svaka 'gura' svoje. Tako da me ne čudi da u Pakistanu postoji isti problem, gdje je situacija još daleko teža". Izvješće američke kontrolne agencije dolazi u trenutku dok se u Pakistanu uspostavlja prva civilna vlada, nakon višegodišnje vojne vladavine. Vlada je najavila da će s lokalnim islamističkim strujama pokušati postići sporazum. U pregovore neće ulaziti jedino kada su u pitanju stranci koji se bore u al-Qaidinim redovima. Christine Fair, stručnjakinja za Pakistan koja radi u nezavisnoj organizaciji RAND Corporation, kaže da političke promjene u Pakistanu kompliciraju američku borbu protiv terorizma. Naime, mnogim se Pakistancima ne sviđa što njihova zemlja na tom planu uopće surađuje s Amerikom. "Većina Pakistanaca to ne smatra svojim ratom. Misle da je to američki rat. Sve je više i pripadnika političke elite koji misle tako. Sve je više ljudi kojima je dosta da pakistanska vojska ubija vlastiti narod". Demokratski kongresmen , koji je zatražio analizu američke pomoći Pakistanu - izjavio je da su ga nalazi šokirali, te je na tu temu najavio svjedočenje u Zastupničkom domu.